ઝાંબિયાની રાજધાની લુસાકામાં એક પ્રાણીબાગ છે, જ્યાં જુદાં જુદાં પાંજરાંમાં જુદાં જુદાં પ્રાણીઓને રાખવામાં આવ્યાં છે અને દરેક પાંજરા ઉપર જે-તે પ્રાણીનું નામ લખ્યું છે – વાઘ, વરુ, સિંહ, શિયાળ વગેરે. બધાં પાંજરાંને અંતે એક સાવ ખાલી પાંજરું આવે છે, તેમાં કોઈ પશુ-પંખી-પ્રાણી નથી. કેવળ સામે એક મોટો આદમકદ અરીસો ગોઠવ્યો છે. તમે પાંજરાંની સામે જઈને ઊભા રહો એટલે આયનામાં તમારું આદમકદ રૂપ દેખાય અને પછી સહેજ નજર ઊંચી કરો, ત્યાં પાટિયું વાંચવા મળે – Man, the most dangerous animal. (માણસ, ભયાનકમાં ભયાનક પ્રાણી !)